
"Onnellisinta on olla onnellinen.”


— Eelis Sinistö —

Tervetuloa urbaanille löytöretkelle!


Se on ollut siinä aina. Olet kulkenut siitä ohitse monet kerrat, mutta et vain ole nähnyt sitä. Se on ollut harmaata massaa, joka ei suuremmin kiinnosta ketään. Se on ollut siinä aina, tajuat, kun viimein katsot ympärillesi uusin silmin. Löytöretkeilijän silmin. Niin käy monille ja niin kävi myös meille.


Yksi lapsuuden tärkeitä muistoja liittyy autioon taloon, joka oli mummolan naapurissa. Harvempi asia ruokkii mielikuvitusta samalla tavoin kuin tyhjä, ränsistynyt talo. Se veti minua ja kavereitani puoleensa vahvasti. Sisälle ei uskallettu koskaan mennä, mutta piharakennukset syynättiin tarkkaan siinä toivossa, että löytyisi jotain erityistä. Löytyikin. Iso repullinen tarinoita, joista kenties vielä joskus kirjoitettaisiin kirjoja.


Löytöretket aikuisena alkoivat lehtiartikkelista, joka kertoi kummallisista hylätyistä huviloista keskellä Helsingin vilskettä. Ne oli pakko nähdä. Aika tuntui pysähtyneen Kruunuvuoressa täysin. Se paikka jätti jäljen ja tahdon nähdä ja kokea lisää. Kruunuvuoreen minut vei esikoiseni, joka oli jostain kuullut urbaanista löytöretkeilystä. Sen jälkeen olemme kulkeneet yhdessä monta monituista polkua, retkeä ja tyhjillään olevaa rakennusta. Retkien aikana esikoisestani kasvoi aikuinen, joka kirjoitti tekstit tähän kirjaan.


Noilla retkillä on syntynyt paitsi tarinoita, jotka nyt on tallennettu tähän kirjaan, myös roppakaupalla muistoja, joihin luultavasti palaamme loppuelämämme. Kirjan tarinat ovat hyvin pitkälti faktalta maistuvia fiktiivisiä tarinoita, osa enemmän, osa vähemmän tosia. Osassa totta on vain mahdollisuus siitä, mitä olisi voinut tapahtua? Miksi paikka jäi tyhjilleen? Kuka lähti viimeisenä ja sammutti valot?


Tervetuloa urbaanille seikkailulle kanssamme.


Riihimäellä 27.12.2024 - Minttu

Mehutiestä on jäljellä enää vain hiven. Sen sijainti ei monien urbaanien kohteiden tapaan ole salainen, mutta muistathan vieraillessasi kunnioittaa Sinistön kotia.

Onnellisinta on olla onnellinen


"Ihmiset ovat keksineet keksintöjä kautta aikojen,


harva kuitenkaan on keksinyt miten olla onnellinen."


~Eelis Sinistö (1912-2004)


Metsässä piilossa on pieni polku ja kyltti Mehutie 100 Me. On metallilanka-aitaa ja kosteutta. Ja ennen kaikkea jotain mystistä.


On tarut erikoisesta taiteilijasta. Mielenkiintoisesta persoonasta, joka vielä 90-vuotiaana roikkui jaloistaan puun oksalla väärinpäin - alasti. On huhuja miehestä, joka tanssi kivikehässään iltaisin.


On myytti nerosta, joka tippui puusta ja loukkaantui pahasti. Joka kuitenkin päätti jäädä omaan valtakuntaansa. Ja menehtyä kaiken itselleen tärkeän keskellä.


On Villa Mehu, joka on tarkoitettu "kaikille maailman ihmisille kohtauspaikaksi, jossa voitaisiin mietiskellä, miten tullaan onnelliseksi ilman rahaa ja huumaavia myrkkyjä."


Kun astuu tämän valtakunnan porteista sisään


on astunut maailmaan,


jossa eivät merkitse normaalit yhteiskunnan normit,


eikä rahaa,


vain onnellisuus, rakkaus ja intohimo.

Sinistö oli oman aikansa oppinut, Ranskassa kouluttautunut. Hän oli oopperatanssija, aseistakieltäytyjä, vegaani, absolutisti ja kierrätystaiteilija. Omien sanojensa mukaan seurallinen erakko. Hän päätyi rakentamaan oman maailmansa, jossa saisi vieraatkin olla juuri sellaisina kuin ovat.


Nyt on jäljellä luonnon valtaama valtakunta. Portti ja portissa lappu, joka toivottaa vierailijat tervetulleiksi. Ottihan Sinistö itsekin aina tulijat vastaan.


Jälkeen on jäänyt koti, hotelli, matkatoimisto, tanssikuoppa, saunoja, kellari, vessoja ja vierasmajoja.


Kostean puun tuoksu ja hiljaisuus. Rauha. Koskemattomuus. Esineitä, vaatteita ja luonto, jonka kanssa sovussa Sinistö rakensi valtakuntansa.


Pysähtynyt aika ja hautapaikka. Edelleen Sinistö on paikalla. Lampi on hänen viimeinen leposijansa.


Nerous ja persoona katoaa ja kuihtuu myytteihin ja satuihin, joita kerrotaan aina vain eteen päin. Jäljelle jäävät maine ja rakennukset, jotka elävät omaa elämäänsä niin pitkään, kun niiden aika on.


"Onnellisinta on olla


onnellinen."

Vaiettu


Keskellä metsää on rakennus. Pelottava ja synkkä. Mutta mikä onkaan varjo sen yllä?


Kaikki ovat unohtaneet. Ehkä se oli ihan tavallinen ratsastuskoulu tai leirikeskus. Ihmisen mieli korvaa kyllä unohdetun. Kun aikaa on kulunut tarpeeksi, mielikuvitus ottaa vallan. Huhut kiertävät. Sellaiset, jotka ovat mielenkiintoisempia kuin asuinalue, leirikoulu tai hevostalli.


Olisiko alueella ollut jotain pahaa? Jotain, josta kertoa kummitustarinoita? Mielisairaala? Mutta tässä maassa on monia mielisairaaloita, miten tämä eroaisi niistä? Entä jos siellä olisi ollut lapsia?


Lasten mielisairaala. Kyllä! Se se on ollut - aivan varmasti. Niin on syntynyt huhu. Tarina siitä miten meidän maailmamme ei ole kestänyt tämän paikan kohtaloa, joten se on pyyhitty historiasta. Huhu paisuu vain.


Pian kerrotaan miten alueella olleita lapsia on kohdeltu kaltoin. Kaupungissa kiertää uskottava tarina kuinka aikoinaan on vieras lääkäri saapunut kaupunkiin. Kuinka tämän laittomat kokeilut mielisairaalassa ovat jotain niin hurjaa, että on parempi vaieta.


Kun tarpeeksi moni on kuulut tarun mielisairaalasta, sen lapsista ja tuntemattomasta lääkäristä, jolle on jopa annettu nimi, on syntynyt tositarina. Mutta niin syntyivät myös pelko, inho ja myötätunto olemattomia lapsia kohtaan.


Ehkä joku kuuli vihiä, miten julmasti lapsia kohdeltiin. Ehkä paikka käskettiin lakkautettavaksi.


Taru on saanut karun alun ja onnellisen lopun. Se on kiertänyt vuosikymmeniä. Jos joku edes väläytti mahdollisuutta, että täällä olisi ollut jotain muuta, katsottiin paheksuen ja todettiin, ettei hän tiedä mitä täällä tapahtui.

Me emme oikein halua uskoa mihinkään niin arkiseen. Niin paljon karumpi, mielenkiintoisempi ja pelottavampi tieto paikasta on jo todentuntuinen.


Paikalle saapuu joku kameran kanssa ja miettii mistä syntyi tarina lasten mielisairaalasta.


Olikohan jokin osa kuitenkin totta?

Vaiettu on niitä paikkoja, jotka tämän päivän löytöretkeilijältä jäävät näkemättä. Ja syy on se, miksei sijainteja haluta paljastaa.

